Det Europæiske Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om beskyttelse af fodgængere og andre bløde trafikanter ved kollision med et motorkøretøj og om ændring af direktiv 70/156/EØF"

(KOM(2003) 67 endelig - 2003/0033 (COD))

(2003/C 234/02)

Rådet for Den Europæiske Union besluttede den 7. marts 2003 under henvisning til EF-traktatens artikel 95 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til Den Faglige Sektion for Det Indre Marked, Produktion og Forbrug, som udpegede Philippe Levaux til ordfører. Sektionen vedtog sin udtalelse den 25. juni 2003.

Det Europæiske Økonomiske og Sociale Udvalg vedtog på sin 401. plenarforsamling den 16. og 17. juli 2003, mødet den 16. juli, med 109 stemmer for og 4 imod følgende udtalelse.

1. Indledning

1.1. Formålet med forslaget

1.1.1. Formålet med dette forslag er gennem en ændring af forpartiet på personbiler og lette varevogne på under 2,5 tons at reducere antallet af døde og kvæstede i forbindelse med trafikulykker, der involverer fodgængere og cyklister.

1.1.2. Et direktiv er nødvendigt på grund af ulykkernes omfang - hvert år dræbes mere end 8000 fodgængere og cyklister ved trafikulykker i Fællesskabet, og 300000 kvæstes. Desuden er det nødvendigt at ændre de harmoniserede tekniske bestemmelser for typegodkendelse af motorkøretøjer, der er fastlagt i direktiv 70/156/EØF.

1.1.3. I løbet af 2001 har Kommissionen ført forhandlinger med den europæiske bilfabrikantforening (omfatter også amerikanske biler solgt i Europa) samt den japanske og den koreanske bilfabrikantforening (ACEA, JAMA og KAMA) om forpligtelser fra industriens side med hensyn til indførelse af foranstaltninger, der kan øge beskyttelsen af fodgængere. Kommissionen præsenterede disse forpligtelser i en meddelelse til Rådet og Europa-Parlamentet den 11. juli 2001. Under afventning af Rådets og Parlamentets stillingtagen havde Kommissionen foreslået enten at anerkende fabrikanternes forpligtelser eller fremsætte et forslag til direktiv på grundlag af indholdet af disse forpligtelser. Sidstnævnte løsning blev valgt.

1.1.4. Direktivforslaget opstiller en formel ramme om de relevante dele af industriens forpligtelser og tilvejebringer dermed retssikkerhed vedrørende deres iværksættelse. Desuden vil disse nye krav indgå i EF-typegodkendelsessystemet, og medlemsstaterne inddrages således i gennemførelsen af bestemmelserne.

1.2. Direktivforslagets indhold

1.2.1. De fleste ulykker sker i byområder, og det erkendes, at ulykker forårsaget af motorkøretøjers frontalpåkørsel af fodgængere kan gøres betydeligt mindre alvorlige ved hastigheder under ca. 40 km/h og ved at forbedre køretøjernes forparti.

1.2.2. Forskrifterne i forslaget er baseret på det arbejde, der er udført i arbejdsgruppe 17 under Det Europæiske Udvalg for Eksperimentalkøretøjer (EEVC) og i Europa-Kommissionens Fælles Forskningscenter.

1.2.3. For at overholde de foreslåede grænseværdier skal køretøjerne (personbiler og lette varevogne) klare en række prøver:

- fra 1. oktober 2005 skal nye køretøjstyper bestå to prøver (beskyttelse mod kvæstelser på hoved og ben);

- fra 1. september 2010 stilles der for nye køretøjstyper krav om beståelse af fire prøver vedrørende alvorligere kvæstelser;

- i løbet af fem år skal alle nye køretøjer overholde prøvningskravene.

1.2.4. Det erkendes, at kravene for personbiler og lette varevogne kun vil have begrænset værdi for tunge køretøjer (lastbiler og busser). De er derfor ikke omfattet af direktivets anvendelsesområde.

1.2.5. Kommissionen understreger, at direktivets tekniske forskrifter vil kræve væsentlige ændringer i køretøjernes konstruktion, men at den lange frist og indførelsen i flere faser giver fabrikanterne mulighed for at indføre ændringerne som led i udviklingen af nye køretøjer frem for gennem bekostelige ændringer af køretøjer, der i forvejen er i produktion.

1.2.6. Ved at åbne mulighed for at udvikle foranstaltninger, der kan fungere som alternativer til de krav, der er fastsat i forslaget, tager Kommissionen højde for den hast, hvormed udviklingen på dette område skrider frem. Inden den 1. juli 2004 gennemføres der derfor en gennemførlighedsvurdering vedrørende de foreslåede tekniske krav, og der vil på den baggrund eventuelt kunne foretages ændringer af direktivet.

1.2.7. Endelig understreger Kommissionen i begrundelsen, at bilfabrikanterne forpligter sig til at indføre aktive og passive sikkerhedsforanstaltninger med henblik på at forbedre beskyttelsen af fodgængere:

- at forsyne alle nye køretøjer med blokeringsfri bremsesystemer (ABS) fra 1. juli 2004 - systemer, som man er i færd med at gennemføre, og som overvåges separat;

- at udstyre alle nye køretøjer med kørelys (Daytime Running Lights - DRL) fra den 1. oktober 2003. Kommissionen har besluttet ikke at anbefale, at industrien indfører kørelys, før der er opnået harmonisering af anvendelsen heraf på fællesskabsplan;

- at undersøge hårde safarigitre på nye motorkøretøjer og hurtigt standse salget af denne reservedel. Kommissionen agter at fremsætte et forslag til direktiv om prøvningsmetoder for alle safarigitre på markedet;

- gradvist at forsyne motorkøretøjer med informations- og kommunikationsteknologi (IKT).

2. Generelle bemærkninger

2.1. EØSU bifalder og støtter Kommissionens strategi. Der må tages alle mulige foranstaltninger for at mindske følgerne af trafikulykker, der implicerer fodgængere og cyklister. Det sætter pris på, at der i et bilag til direktivforslaget er en konsekvensanalyse, der gør det muligt bedre at måle virkningerne i fremtiden af den foreslåede tekst. Derimod mener EØSU, at beskyttelse af fodgængere og cyklister fra trafikulykker bør indgå i en global strategi. Det er naturligvis nødvendigt at gennemføre enhver foranstaltning, der er nødvendig for at mindske følgerne af et sammenstød med et motorkøretøj, men man må også gøre alt for at fjerne muligheden for kollisioner ved at tage fat på årsagerne til dem.

2.2. Der bør systematisk arbejdes på og udvikles tre indsatsområder for forebyggelse af kollisioner mellem fodgængere, cyklister og motorkøretøjer:

2.2.1. Ansvarliggørelse af alle trafikanter, idet det understreges, at fodgængeres, cyklisters og bilisters uforsigtighed meget ofte er årsag til påkørsler, og at det ikke altid kun er bilisterne, som er skyld i kollisionerne. Hensigten er at fremme en ansvarlig adfærd også hos de bløde trafikanter.

2.2.2. Løbende uddannelses- og oplysningstiltag i folkeskoleregi og gentagne informationskampagner, der skal fremme en bedre overholdelse af færdselsreglerne og tilskynde trafikanterne til en korrekt adfærd.

2.2.3. Fysisk adskillelse af de forskellige trafikantkategorier. Dette er uden tvivl den mest effektive metode til at forebygge sammenstød mellem fodgængere, cyklister og motorkøretøjer. Med dette for øje må der via gennemførelse af undersøgelser tilskyndes til en byplanlægning, der tager større hensyn til denne sameksistens end tidligere. Den hermed forbundne konstruktion af beskyttede fodgængerovergange, gangbroer, cykelstier, reserverede trafikbaner, særlig belysning og afmærkning osv. bør ledsages af støttetiltag. En sådan byplanlægning vil føre til en direkte reduktion i antallet af ulykker, men vil også gøre det muligt at etablere et bymiljø, som er bedre tilpasset særlige omstændigheder, f.eks. handicappedes situation, og som vil bidrage til øget livskvalitet for bybefolkningen.

2.3. EØSU er klar over, at direktivforslagets formål er af teknisk karakter, og at det handler om et bestemt aspekt: "ændring af motorkøretøjers forparti". Problemer løses ofte sag for sag, men EØSU anser det for nødvendigt at henvise både til de specifikke mål og til den samlede strategi, hvis de forskellige aktører skal have glæde af de nye foranstaltninger. EØSU opfordrer derfor Kommissionen til i sin begrundelse at henvise til, at direktivet er led i en overordnet politik, der består af de indsatsområder, der er nævnt ovenfor i punkt 2.2.

2.4. Forslaget til direktiv indebærer en ændring af direktiv 70/156/EØF af 6. februar 1970, som fastlægger rammelovgivningen om EF-typegodkendelsessystemet for motorkøretøjer. I de forløbne 33 år er dette direktiv berigtiget, ændret eller suppleret ca. 30 gange, hvilket er et tegn på Rådets vilje til at tage hensyn til samtlige nye oplysninger, som kan gøre bestemmelserne mere effektive. I betragtning af rammedirektivets alder og antallet af ændringer foreslår EØSU, at Kommissionen gennemgår det i sin helhed, foretager samlede ændringer og eventuelt opdaterer det i form af et nyt direktiv. Det ville give lejlighed til på ny at præcisere indholdet af den overordnede forebyggelsespolitik, som gælder de forskellige trafikanter - fodgængere, cyklister, motorcyklister (som overraskende nok ikke er omfattet af direktivet) og bilister. Samtidig kunne der gennemføres statistiske undersøgelser og en evaluering af ulykkesårsager og -konsekvenser med henblik på endelig at nå frem til en præcis kortlægning af årsager og ansvar i trafikulykker.

2.5. I direktivforslagets præambel, tredje betragtning, står følgende:

"I dette direktiv angives prøver og grænseværdier, der er baseret på EEVC-anbefalingerne."

EØSU foreslår, at dette punktum udvides med følgende:

", som udgør direktivets endemål, hvis der ikke inden 1. juli 2004 er udarbejdet nye og alternative foranstaltninger med de samme virkninger."

3. Særlige bemærkninger

3.1. Direktivforslaget er udarbejdet i partnerskab med bilfabrikantforeninger, navnlig ACEA, og indeholder i det store og hele de forpligtelser, Kommissionen præsenterede i sin meddelelse af 11. juli 2001.

3.2. Uden at afvente udviklingen er de europæiske bilfabrikanter begyndt at gennemføre direktivets krav. De ønsker, at direktivet hurtigt vedtages på grund af den retssikkerhed, det giver. EØSU støtter dette ønske, da enhver forsinkelse kan gå ud over foretagne investeringer og overholdelsen af fristerne for de enkelte faser (juli 2004, september 2010 osv.).

3.3. EØSU støtter ligeledes Kommissionen og bilfabrikanterne i deres fælles strategi (artikel 5.1), der går ud på med udgangspunkt i uafhængige oplysninger og undersøgelser at vurdere industriens fremskridt med hensyn til beskyttelse af fodgængere. Udvalget støtter endvidere princippet om en gennemførlighedsvurdering i juli 2004, som skulle give mulighed for en række nye og alternative foranstaltninger (der som minimum har samme beskyttelsesvirkning, som grænseværdierne i de prøver, EEVC har foreslået).

3.4. EØSU konstaterer, at disse undersøgelser allerede er indledt som følge af, at de foreslåede foranstaltninger er gennemført forud for direktivets vedtagelse. Det er nødvendigt, at direktivet vedtages snarest muligt af hensyn til overholdelsen af de fastsatte frister, der i forvejen er lange.

3.5. Endelig spørger EØSU sig selv, hvad der skal ske med de gamle køretøjer, som ikke er omfattet af direktivet, og som stadig vil være i brug efter 2015. EØSU opfordrer Kommissionen til at foreslå en indleverings- eller tilpasningsordning, der gælder fra 2010 og strækker sig over 5 år, for at undgå, at der i en årrække er både godkendte biler og biler, der ikke opfylder de nye krav, på vejene. For de nye medlemsstater bør der under alle omstændigheder gælde en overgangsperiode, der udløber i 2020.

4. Konklusioner

4.1. EØSU hilser dette direktiv velkommen og håber, at det bliver vedtaget meget snart. Med direktivet vil forgængeres og cyklisters kvæstelser ved kollision med et motorkøretøj (personbil og mindre varevogn) på under 2,5 tons kunne gøres mindre alvorlige.

4.2. EØSU konstaterer, at indholdet af direktivforslaget er resultatet af et vigtigt forudgående samarbejde med bilfabrikanterne. Med henblik på at forbedre trafikanternes sikkerhed har de siden 2001 udarbejdet og gennemført visse forpligtelser, som indgår i den tekniske del af teksten.

4.3. EØSU opfordrer Kommissionen til i direktivets begrundelse at understrege, at den overordnede forebyggelsespolitik består af tre centrale indsatsområder:

- Ansvarliggørelse af alle trafikanter (fodgængere, cyklister, motorcyklister, bilister...).

- Uddannelse og oplysning i form af gentagne kampagner om overholdelse af færdselsreglerne.

- En vejplanlægning, der fremmer en fysisk adskillelse, så vidt det er muligt, af de forskellige trafikantkategorier, er den bedste metode til forebyggelse af kollisioner mellem køretøjer, fodgængere og cyklister. En sådan omprojektering bør udføres systematisk i forbindelse med udbedringsarbejder og understøttes af passende finansielle incitamenter, som stilles til rådighed for de lokale myndigheder.

4.4. EØSU hilser det velkommen, at Kommissionen har foretaget en samlet revision af direktiv 70/156/EØF, som er blevet ændret omkring 30 gange siden den første udgave. Opdateringen bør foretages i samarbejde først og fremmest med automobilindustrien og forbrugerorganisationer. EØSU mener, at dette vil give lejlighed til at præcisere indholdet af den overordnede politik inden for forebyggelse af trafikulykker.

Bruxelles, den 16. juli 2003.

Roger Briesch

Formand for

Det Europæiske Økonomiske og Sociale Udvalg